ZÁPISNICA
z 3. riadneho zasadnutia OZ v Haliči, konaného dňa 7. 5. 2015

Prítomní:	podľa prezenčnej listiny

Program:	1. Kontrola plnenia uznesení
		2. Zloženie sľubu poslanca Ing. Jána Neupauera, PhD.
		3. Podnety občanov
		4. Vyhodnotenie rozpočtu obce Halič a ZŠ s MŠ Halič za I. štvrťrok 2015
		5. Informácia o vykonaní kontroly o odpadovom hospodárstve
		6. VZN obce Halič o odpadoch
		7. Voľba predsedu a členov redakčnej rady
		8. Voľba kronikára obce
		9. Bezodplatný, resp. odplatný prevod pozemkov vo vlastníctve SPF do 
		    vlastníctva obce za účelom výstavby bytových domov
		10. Informácie z komisií OZ
		11. Interpelácie poslancov
		12. Informácie starostu obce
		13. Rôzne

	Za overovateľov zápisnice boli určení poslanci Mgr. Ivan Priadka a Mgr. Miroslava Švihlová.
	Na úvod zasadnutia OZ, z podnetu prítomných poslancov, vyzval starosta obce Ing. Jána Neupauera, PhD. na zloženie sľubu poslanca OZ. Ing. Ján Neupauer, PhD. bez výhrad potvrdil sľub.

	Starosta obce predniesol program, ktorým sa bude riadiť zasadnutie OZ.
							Hlasovanie: všetci za (6) 
	
	1. Z prijatých uznesení na predchádzajúcom zasadnutí OZ starostovi vyplynula povinnosť požiadať VÚC B. Bystrica o vyjadrenie k možnosti osadenia autobusovej zastávky na Telke. Žiadosť bola odoslaná, záležitosť sa bude riešiť aj naďalej.

	3.  Ing. Ján Hikker požiadal o informáciu, kde sa nachádza kronika TJ, ktorú odovzdal predchádzajúcemu starostovi.
Starosta obce prisľúbil, že uvedený dotaz vyrieši.
	 p. Kocúr požiadal o podanie informácie ohľadne obecného informačného centra.
Poslanec Mgr. I. Priadka odpovedal, že zriadenie obecného informačného centra sa bude odvíjať aj od postoja ekonomickej komisie – podrobnejšia informácia bude poskytnutá v bode Informácie z komisií OZ.
	JUDr. D. Přibyl, predseda EK informoval, že komisia sa žiadosťou komisie cestovného ruchu zaoberala, ale v rokovaní sa bude postupovať podľa programu.	
	 Jozef Turek vystúpil s pripomienkou, že občania žiadajú informácie, no informácie z komisií sú v programe neskôr.

4. Riaditeľ ZŠ s MŠ Halič vyhodnotil rozpočet za I. štvrťrok 2015. Informoval, že rozpočet bol upravený z dôvodu zmeny výšky príspevku na ZŠ. Čerpanie na mzdy je vyššie z dôvodu prebiehajúceho projektu PRINET, cez ktorý sú zamestnaní šiesti zamestnanci. Ich mzda rozpočtovaná nebola, z toho dôvodu je čerpanie skreslené. Školské zariadenia majú čerpanie v norme.
	Predseda EK JUDr. D. Přibyl vyhodnotil rozpočet obce za I. štvrťrok 2015. Mierne sú prekročené výdavky na manažment obce z dôvodu výplaty odstupného. Komisia hodnotí čerpanie ako správne.

	5. Zamestnankyňa obce Ing. E. Hujová podala správu o vykonaní kontroly na úseku odpadového hospodárstva. Kontrolované bolo dodržiavanie postupov pri nakladaní s komunálnymi odpadmi a drobnými stavenými odpadmi. Zistené menšie nedostatky, ktoré z kontroly vyplynuli sú riešené v návrhu VZN, ktoré bude predložené v nasledujúcom bode programu.

	6. Starosta obce vyzval poslancov, aby predniesli pripomienky k návrhu VZN č. 1/2015 o nakladaní s komunálnymi odpadmi, drobnými stavebnými odpadmi, biologicky rozložiteľným odpadom a elektroodpadmi z domácnosti.
	Mgr. I. Priadka upozornil, že vyhláška č. 283/2001 Z. z., na ktorú sa VZN odvoláva bola zrušená a nahradená vyhláškou č. 310/2013 Z. z. Je potrebné vo VZN opraviť uvedený predpis.
	JUDr. D. Přibyl upozornil, že VZN nesmie kopírovať právny predpis.
	Starosta obce požiadal o hlasovanie s tým, že pripomienka Mgr. I. Priadku sa zapracuje do VZN.
							Hlasovanie: všetci za

	7. Starosta obce informoval, že z podnetu poslanca Mgr. J. Pročka podáva návrh na zmenu redakčnej rady. Zároveň navrhol, aby predsedom zostal naďalej Mgr. A. Udvardy.
	Mgr. K. Gálová uviedla, že o členstvo má záujem aj neprítomný Mgr. J. Pročko. 
Mgr. A. Udvardy uviedol, že členkou sa chce stať aj Mgr. Pružincová a zároveň ponúkol svoju funkciu iným záujemcom.
	JUDr. D. Přibyl upozornil starostu, že je potrebné poveriť jedného poslanca zvolávaním a vedením zasadnutí OZ v prípadoch podľa § 12, ods. 3 tretia veta, odst. 5 tretia veta a odst. 6 tretia veta zákona č. 369/1990 Zb. o obecnom zriadení.
	Starosta obce skonštatoval, že uvedené má pripravené, zároveň vyzval poslancov a ostatných prítomných, aby sa prihlásili do redakčnej rady.
	Mgr. K. Gálová uviedla, že o členstvo prejavila záujem Lenka Laučíková.
	Starosta obce, na základe pripomienok, navrhuje redakčnú radu v nasledovnom zložení: predseda – Mgr. Alexander Udvardy, 
	  členovia – Mgr. Jozef Pročko, Mgr. Danica Pružincová, Renata Padúchová, Lenka 
              Laučíková, Ing. Martina Tomanová, Ing. Edita Hujová.				
							Hlasovanie: všetci za

	8. Starosta navrhol, aby sa kronikárom obce Halič stal Dušan Dojčiar.
Mgr. Gálová skonštatovala, že doteraz kroniku viedol Ing. Ján Hikker. Starosta uviedol, že obecný kronikár je povinný pri vedení kroniky dodržiavať predpisy Ministerstva vnútra SR. Ján Hikker obecnú kroniku neviedol.
							Hlasovanie: všetci za
	Poslancom OZ boli doručené texty – návrhy zápisov do obecnej kroniky za roky 2012 – 2014. Pripomienky k návrhu neboli.
							Hlasovanie: všetci za

	9. Obec plánuje výstavbu dvoch bytových domov v lokalite Horné pole. Za týmto účelom pripravuje žiadosti na Pozemkový fond o bezplatný, ale aj odplatný prevod pozemkov. Jedná sa o parcely č. 500/52 a 500/54, ktoré budú prevedené za odplatu a parcely č. 500/49, 500/53, 500/55 budú na obec prevedené bezplatne.
Proces bude trvať niekoľko mesiacov až jeden rok.
	Mgr. I. Priadka mal dotaz, akým spôsobom sa pripravovaný geometrický plán dotkne plánovanej výstavby rodinného domu p. Adamíka.
	Mgr. A. Udvardy informoval, že prebehlo jednanie na stavebnom úrade, kde p. Adamík podal návrh na nové územné rozhodnutie. Jeho nehnuteľnosť bude v súlade s územným plánom.
	Starosta obce vyzval poslancov na hlasovanie o súhlase s bezplatným prevodom pozemkom.
							Hlasovanie: všetci za
	Poslanci obce súhlasili aj s odplatným prevodom pozemkov na Hornom poli.
							Hlasovanie: všetci za

	10. Informácie zo zasadnutia komisií.
	 JUDr. D. Přibyl informoval, že ekonomickej komisii bola doručená žiadosť Mgr. I. Priadku – predsedu komisie obchodu, dopravy a cestovného ruchu. Zo žiadosti vyplynuli požiadavky:
   - výroba informačno-propagačného materiálu o obci pre turistov formátu A4 v troch jazykových mutáciách, vo výške cca 100,- €. Ekonomická komisia navrhuje, aby sa finančné prostriedky čerpali z položky „propagácia“. Zároveň navrhuje, aby sa na tento účel využili maľované mapy, ktoré už sú vyrobené a nachádzajú sa na Obecnom úrade,
   - návrh na zakúpenie jedného HD LED TV v cene 250,- €, ktorý by 24 hod. denne poskytoval informácie pre turistov. Komisia nie je proti tomu, za podmienky, že televízor bude zabezpečený proti krádeži. Zároveň je potrebné prepočítať výšku nákladov na nákup, ale aj zabezpečenie,
   - návrh na vytvorenie nového podprogramu rozpočtu obce na rok 2015 s názvom „Podpora cestovného ruchu“ s výškou 2.000,- €, ktorých krytie by bolo zabezpečené z prebytku vzniknutého z nevyplácania odmeny zástupcovi starostu. Ekonomická komisia doporučuje neotvárať rozpočet do konca 1. polroka 2015.
	Mgr. I. Priadka predložil návrh komisie obchodu, dopravy a cestovného ruchu. Skonštatoval, že rozvoju cestovného ruchu nebola venovaná dostatočná pozornosť. Leták, by bol koncepčný materiál, ktorý by turistom ponúkala p. Kocúrová vo svojej predajni. Taktiež televízor by bol umiestnený v predajni p. Kocúrovej a v čase keď bude predajňa zatvorená, televízor umiestni v okne. Návrh propagačného materiálu zhotoví p. Priadka s p. Kocúrovou. Zároveň uviedol, že vytvorenie samostatného podprogramu v rozpočte obce je potrebné, aby sa táto oblasť v obci naštartovala. Taktiež informoval o plánoch p. Kocúrovej vytvoriť maketu Haličského zámku v spolupráci p. Mojžišom a umiestniť ju pred predajňu. Komisia netrvá v tomto čase na otvorení informačného strediska, snaží sa len naštartovať niektoré aktivity.
	JUDr. D. Přibyl uviedol, že rozpočet určuje na aký účel majú byť finančné prostriedky vynaložené a ďalej je to už v kompetencii starostu. Cez ekonomickú komisiu prechádzajú len nerozpočtované finančné prostriedky. Odporúča v súčasnej dobe použiť voľné finančné prostriedky na opravu ciest, zároveň skonštatoval, že obec čakajú aj ďalšie výdavky, ktoré neboli rozpočtované.
	Mgr. A. Udvardy upozornil, že v tomto prípade by išlo o umiestnenie obecného majetku u súkromného podnikateľa. Je otázne, či by o takéto služby nemali záujem aj iní podnikatelia v obci. Zároveň, nebola zatiaľ stanovená odmena pre p. Kocúrovú. Boli tu zatiaľ prezentované len nápady, chýbajú konkrétne údaje – ceny, návrh letáku, počet...
	Mgr. I. Priadka uviedol, že p. Kocúrová by služby zatiaľ poskytovala bezplatne.
	Starosta obce informoval, že s p. Kocúrovou rokoval a vyzval ju o predloženie konkrétneho návrhu letáka na obecné zastupiteľstvo.
	Ing. J. Hikker skonštatoval, že v súčasnosti okrem kaplnky a hrobky turistom nemáme čo ponúknuť.
	J. Turek uviedol, že ekonomická komisia výrobu letáka podporuje, avšak potrebujú konkrétne údaje – návrh, rozpočet, počet...
	Mgr. M. Švihlová taktiež skonštatovala, že nebol predložený konkrétny návrh.
	JUDr. Přibyl požiadal, aby komisia pripravila konkrétny návrh, ktorý odprezentuje – poskytne poslancom aj starostovi a v starostovej kompetencii je poskytnutie financií.
	Mgr. A. Udvardy navrhol, aby OZ odsúhlasilo výrobu letákov v troch jazykoch vo výške 500 ks, v hodnote 100,- €.
						Hlasovanie: všetci za
	Starosta obce skonštatoval, že zakúpenie televízora na propagačné účely by bolo v tejto dobe predčasné.
	JUDr. Přibyl uviedol, že nápad je dobrý, no je potrebné všetko zabezpečiť administratívne a technicky.
	Starosta požiadal o hlasovanie poslancov k žiadosti na zakúpenie televízora v súčasnej dobe.
						Hlasovanie: 2 za (Gálová, Priadka)
							4 proti (Udvardy,Neupauer,Švihlová,Beňovská)
							1 sa zdržal (Přibyl)

	JUDr. D. Přibyl predložil poslanecký návrh – zakúpiť televízor až po doriešení technických a administratívnych opatrení.
						Hlasovanie: všetci za

	 Ekonomická komisia neodporúča osadenia dopravných značiek na križovatke – Ulica budovateľov a Moyzesova, z dôvodu vysokých finančných nákladov.
	 Doplnenie svetelného bodu na Ulici lipovej ekonomická komisia neodporúča z dôvodu prebiehajúcej rekonštrukcie osvetlenia. V súčasnosti nie je možné meniť projektovú dokumentáciu. Je potrebné nájsť iné – lacnejšie riešenie.
	 Osvetlenie autobusovej zastávky na Telke s rozpočtovým nákladom 349,- € komisia odporúča, ale len ak bude svetelný bod zabezpečený proti krádeži.
	 Ekonomická komisia prerokovala požadovanú zmenu rozpočtu na vybudovanie parkoviska pri cintoríne. Vyšší rozpočtový náklad vznikol z dôvodu rozšírenia počtu parkovacích miest oproti pôvodnému projektu. Komisia odporúča schváliť navýšenie rozpočtového nákladu o 2.450,54 €.
						Hlasovanie: 6 za
							         1 sa zdržal (Priadka)

	 Firma KABEL TELEKOM s.r.o. v zastúpení L. Kováčom a Ing. M. Kortišom predložila obci Zmluvu o spolupráci pri oprave miestneho rozhlasu v obci Halič. Predmetom zmluvy je rekonštrukcia MR a zároveň montáž optickej siete, ktorou by zároveň spustila v obci digitálnu TV a internet. Od obce požaduje možnosť využiť jestvujúce stĺpy MR ako oporné body pre uchytenie optického kábla a spolufinancovanie vo výške 10.000,- €. Obec Halič si zároveň na vlastné náklady zabezpečí nákup prijímačov miestneho rozhlasu a reproduktorov. Konkrétnu informáciu ohľadne ponúkanej spolupráce podal prítomný konateľ firmy p.Ladislav Kováč.
	Poslanec Mgr. A. Udvardy skonštatoval, že pred časom bolo prijaté uznesenie, ktorým sa umožňuje firme T-Com vedenie optickej siete v obci zemou.
	Mgr. I. Priadka vyhlásil, že má vyjadrenie z T-Com-u, že sa v najbližšej dobe nechystajú investovať v obci. Obec by v tomto prípade dostala kvalitný internet.
	JUDr. D. Přibyl skonštatoval, že v poslednej dobe sa upúšťa od vedenia káblov vzduchom. V tomto prípade by spoločnosť získala možnosť umiestniť svoju sieť na obecné stĺpy. Čo by za to obci ponúkla? Navrhol, aby sa tento bod presunul na najbližšie zasadnutie OZ.
	Zástupca firmy prehlásil, že KABEL TELEKOM s.r.o. upúšťa od požiadavky investícií od obce (10.000,- €).
	JUDr. D. Přibyl pripomenul, že obec by dala do užívania svoj majetok – jestvujúce stĺpy verejného osvetlenia.
	Mgr. I. Priadka upozornil, že ponuku neberieme správne. Spoločnosť nám ponúka služby, do ktorých nemusím investovať. Jeho názor je, že ponuku máme prijať a aj takto sa snažiť o rozvoj obce.
	Mgr. A. Udvardy skonštatoval, že stĺpy verejného miestneho rozhlasu, najmä v lokalite Halič – stred sú labilné, nie sú dimenzované na umiestnenie ďalších káblov.
	J. Turek upozornil, že prvoradá je rekonštrukcia obecného rozhlasu.
	T. Hochholczer odporúča ponuku zvážiť a schváliť začatie rekonštrukcie.
	JUDr. D. Přibyl upozornil, že stĺpy sú majetkom obce – nehnuteľnosť, zmluvu o nájme a o výpožičke schvaľuje obecné zastupiteľstvo. Opätovne navrhol rozhodnutie odložiť na ďalšie zasadnutie OZ.
	Mgr. A. Udvardy navrhol, aby podobne ako s firmou Imet, prebehlo jednanie s touto firmou. Zároveň upozornil, že na niektoré stĺpy, po ktorých idú rozvody MR má obec prenajaté.
	Mgr. I. Priadka požiadal, aby sme firme aspoň deklarovali, že máme záujem o vybudovanie siete.
	Starosta obce požiadal o hlasovanie za začatie prípravných rokovaní.
						Hlasovanie: 7 za

	 Ekonomická komisia skonštatovala, že poslanec Mgr. Alexander Udvardy sa stal zástupcom starostu obce na základe poverenia starostu. Starosta obce zároveň požiadal ekonomickú komisiu, aby určila výšku odmeny zástupcovi, z dôvodu neodsúhlasenia odmeny predchádzajúcemu zástupcovi. JUDr. D. Přibyl prezentoval názor ekonomickej komisie a odporúča schváliť odmenu tak, že OZ bude na každom zasadnutí spätne schvaľovať jej výšku za vykonanú prácu. Zástupca si bude viesť harmonogram prác, ktorý predloží na zasadnutie. Výšku odmeny navrhuje 5,00 € / hod., maximálne 350,- € mesačne.								Hlasovanie: 3 za (Gálová,Přibyl, Neupauer)
							        1 sa zdržal (Udvardy)
							        3 proti (Beňovská, Švihlová, Priadka)
	
Výška odmeny a mechanizmus vyplácania nebol schválený, preto Mgr. I. Priadka navrhol fixnú mesačnú odmenu vo výške 300,- € s tým, že zástupca bude na každom zasadnutí prezentovať harmonogram vykonaných prác.					
						Hlasovanie: 3 za (Priadka, Beňovská, Švihlová)
							        3 sa zdržali (Udvardy,Gálová,Přibyl)
							        1 proti (Neupauer)

Odmena schválená nebola, preto M. Beňovská navrhla paušálnu odmenu vo výške 350,00 € mesačne s prezentovaním harmonogramu prác.					
						Hlasovanie: 3 za (Beňovská,Priadka,Švihlová)
							        2 sa zdržali (Přibyl, Udvardy)
							        2 proti (Neupauer, Gálová)
	
Odmena opäť nebola schválená, preto starosta obce a M. Beňovská navrhli paušálnu mesačnú odmenu vo výške 340,00 €.						
						Hlasovanie: 5 za (Beňovská, Priadka, Udvardy, 								    Neupauer, Švihlová)	
							        0 proti
							        2 sa zdržali (Přibyl, Gálová)

	 Mgr. K. Gálová vyhodnotila činnosť kultúrnej komisie. Skonštatovala, že zorganizované podujatie – stavanie mája bolo vydarené. Pripravujú Deň matiek, v máji je tiež naplánovaná beseda so Štefanom Kvietikom. Počas Haličských slávností – na piatok pripravujú divadelné predstavenie, v sobotu ulička remesiel, tvorivé dielne, súťaž vo verení gulášu v Soľnom úrade, opekanie býka, súťaže pre deti... Program na Podzámockom námestí začne o 14.00 hod. vystúpením detí, nasledovať bude príhovor starostu, spoločenské tance, prehliadka kapiel, bratia Gibalovci, hudobno-spevácka skupina Haličan a na záver koncert skupiny Gladiátor (18.30-20.00 hod.), ktorý je však náročný po finančnej stránke cca 3.300 €. V nedeľu dopoludnia bude v rímsko-katolíckom kostole sv. omša, športovci by mali usporiadať futbalový zápas a volejbalový turnaj a popoludní v kultúrnom dome divadelné predstavenie.
	Mgr. I. Priadka skonštatoval, že návštevnosť na Haličských slávnostiach má klesajúcu tendenciu, program by mal byť zostavený dobre.
	JUDr. D. Přibyl požiadal poslancov o dodržiavanie finančnej disciplíny, je potrebné osloviť sponzorov na vykrytie finančných nákladov na Haličské slávnosti. 
	Mgr. A. Udvardy uviedol, že o vystúpenie zadarmo na HS prejavila záujem folklórna skupina Burinka.
	 Komisia verejného záujmu skontrolovala majetkové priznanie starostu obce a riaditeľa ZŠ s MŠ, ktoré sú v poriadku – prezentoval Mgr. I. Priadka.
	 Informácie zo zasadnutí komisie dopravy a CR predniesol Mgr. I. Priadka. Komisia riešila sťažnosť p. Csobonyeiovej, ktorá upozornila na nedodržiavanie dopravných predpisov na križovatke Ulíc Ľ. Štúra a Budovateľov. Komisia odporúča obrátiť sa na políciu.
	 Mgr. M. Švihlová informovala o činnosti školskej komisie. Skonštatovala, že MŠ v Haliči nebola úspešná pri získavaní dotácie z MŠ SR. Materská škola spolu s rodičmi si naplánovali brigádu na detskom ihrisku. Komisia podala návrh na odstránenie kompostoviska, ktoré sa nachádza pri bráne MŠ a informovala, že žiaci MŠ vystupovali na viacerých kultúrnych podujatiach.
	 Predseda športovej komisie – Mgr. I. Kokavec sa nezúčastnil zasadnutia OZ, preto informácie poskytol p. T. Hochholczer. Informoval, že TJ organizuje 2. ročník kempu mladých futbalistov a taktiež memoriál Jozefa Molnára.
	JUDr. D. Přibyl informoval, že najnovšia finančná kontrola TJ bola bez nedostatkov.
Na informáciu nadviazal p. Hochholczer a požiadal o zrušenie mesačnej periodicity predkladania dokladov na kontrolu. JUDr. D. Přibyl navrhol, aby doklady na kontrolu predkladali štvrťročne.
							Hlasovanie: 6 za (Gálová neprítomná)
	
Zástupca TJ p. Hochholczer ešte informoval, že na parkovanie osobných áut pri domácich zápasoch nie je dostatočná plocha. Požiadal zriadiť aspoň provizórne parkovisko.
Poslanci skonštatovali, že budovanie parkoviska je nákladné, na Podzámockom námestí je na parkovanie dostatok miesta.

	 Starosta obce informoval o rokovaní komisie životného prostredia. Komisia prejednala žiadosť Jána Slováka o záväzné stanovisko obce k prístupovej komunikácii na lokalite Halič – Telka. Obec záväzné stanovisko vydala.
	 Komisia prerokovala žiadosť Jaroslava Zeroľu o odstránenie vysokej stromovej zelene v cintoríne, pri hrobovom mieste jeho rodičov. Komisia odstránenie stromov nedoporučila.
	JUDr. D. Přibyl pripomenul, že obec je správcom pohrebiska a zodpovedá za poškodenie majetku.
	 Na základe žiadosti p. Martinkovej, ktorá upozornila na vypúšťanie splaškov mimo kanalizácie na Ul. Hviezdoslavovej, komisia vykonala obhliadku. Na mieste nebolo možné presne zistiť odkiaľ splašky vytekajú, preto komisia doporučila vyčistiť jarok od nánosov a kontrolu vykonať po vyčistení.
	 Komisia verejného poriadku pod vedením A. Udvardyho prejednala podnet p. Csobonyeiovej, ktorá sa sťažovala na p. Hámorníka – spaľovanie zdraviu škodlivého materiálu vo svojom krbe a znečisťovanie životného prostredia (močenie p. Hámorníka na WC p. Csobonyeiovej). K sťažnosti sa vyjadril p. Hámorník a uviedol, že v krbe spaľuje aj mokré drevo, z ktorého môže ísť viac dymu a pri rozkurovaní používa kartóny. Ohľadne znečisťovania životného prostredia uviedol, že vykonal opatrenia, aby k spomínanému konaniu nedochádzalo.
	
	11. Interpelácie poslancov
	Mgr. I. Priadka požiadal, aby hlavná kontrolórka obce vykonala vyhodnotenie hospodárenia obecného autobusu.

	12. Informácie starostu
 	Starosta obce navrhol, aby komisiu životného prostredia ako predseda viedol 
Ing. Ján Neupauer, PhD.
							Hlasovanie: 5 za
								        1 sa zdržal (Neupauer)
	
Starosta obce poveril zvolávaním a vedením zasadnutí OZ v prípadoch podľa § 12, ods. 3 tretia veta, odst. 5 tretia veta a odst. 6 tretia veta zákona č. 369/1990 Zb. o obecnom zriadení JUDr. Daniela Přibyla.
							Hlasovanie: 5 za
								        1 sa zdržal (Přibyl)

	Poslanca Mgr. Alexandra Udvardyho poveril starosta obce vykonávaním občianskych obradov.
							Hlasovanie: 5 za
								        1 sa zdržal (Udvardy)	
	
Starosta obce informoval o vykonaných aktivitách za posledné obdobie:
- vybavuje sa ošetrenie stromov pagaštana konského
- na Obecný úrad bola doručená žiadosť. p. Hochholczera, Najpavera, Priadku a p. Strigáčovej o umiestnenie lampy pouličného osvetlenia k piatim garážam za ihriskom, nakoľko tam dochádza k častým pokusom vlámania
- bola vykonaná protipožiarna kontrola inšpekciou PO Lučenec
- kontrolný deň ČOV
- stretnutie projektantov, spoločnosti IMET a prac. pozemkového a lesného odboru Okr. úradu Lučenec
- dohoda o odvoze biologicky rozložiteľného odpadu
- prevzatie stavby – spevnená plocha pri cintoríne
- začatie stavených prác na zdravotnom stredisku	...
	JUDr. D. Přibyl sa zúčastnil rokovania o plánovanom golfovom ihrisku. Navrhol, aby sa územie, na ktorom má byť vybudované golfové ihriska zmenilo na „zmiešané územie“.

	13. Rôzne
	Poslankyňa M. Beňovská požiadala o vymaľovanie čakárne na zdravotnom stredisku.
	Starosta obce informoval o budovaní cyklistického chodníka z Lučenca do Haliče.

V Haliči 7. 5. 2015

Zapísala: Mária Veselovská

Overili:   Mgr. Ivan Priadka
               Mgr. Miroslava Švihlová

								Juraj Machava
								  starosta obce